CELEX: 32019D0338
Language: sl
Date: 2019-02-20 00:00:00
Title: Izvedbeni sklep Komisije (EU) 2019/338 z dne 20. februarja 2019 o podaljšanju okrepljenega nadzora za Grčijo (notificirano pod dokumentarno številko C(2019) 1481)

28.2.2019   
               
               
                  SL
               
               
                  Uradni list Evropske unije
               
               
                  L 60/17
               
            
         IZVEDBENI SKLEP KOMISIJE (EU) 2019/338
         z dne 20. februarja 2019
         o podaljšanju okrepljenega nadzora za Grčijo
         
            
               (notificirano pod dokumentarno številko C(2019) 1481)
            
         
         (Besedilo v grškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 472/2013 Evropskega parlamenta in Sveta z dne 21. maja 2013 o okrepitvi gospodarskega in proračunskega nadzora v državah članicah euroobmočja, ki so jih prizadele ali jim grozijo resne težave v zvezi z njihovo finančno stabilnostjo (1), in zlasti člena 2(1) Uredbe,
         ob upoštevanju naslednjega:
         
                     (1)
                  
                  
                     Po izteku finančne pomoči na podlagi evropskega mehanizma za stabilnost 20. avgusta 2018 je bilo z Izvedbenim sklepom Komisije (EU) 2018/1192 (2) uvedeno šestmesečno obdobje okrepljenega nadzora za Grčijo, ki se je začelo 21. avgusta 2018.
                  
               
                     (2)
                  
                  
                     Grčija bi morala v srednjeročnem obdobju nadaljevati ključne institucionalne in strukturne reforme, da bi zagotovila njihovo dokončanje in polno učinkovitost, in sicer na podlagi številnih ukrepov, ki jih je izvedla v okviru programa finančne pomoči na podlagi evropskega mehanizma za stabilnost (v nadaljnjem besedilu: program). Grčija se je zato v Euroskupini zavezala, da bo nadaljevala in zaključila vse ključne reforme, sprejete v okviru programa, ter zaščitila cilje pomembnih reform, sprejetih v okviru navedenega programa in njegovih predhodnikov.
                  
               
                     (3)
                  
                  
                     Grčija se je zavezala tudi, da bo izvedla posebne ukrepe na področju fiskalne in fiskalno-strukturne politike, socialnega varstva, finančne stabilnosti, trgov dela in proizvodnih trgov, privatizacije in javne uprave. Ti posebni ukrepi, ki so določeni v prilogi k izjavi Euroskupine z dne 22. junija 2018, bodo prispevali k obravnavanju možnih virov gospodarskih težav Grčije.
                  
               
                     (4)
                  
                  
                     Grčija je od leta 2010 prejela znatno finančno pomoč, zaradi česar njene neporavnane obveznosti do držav članic euroobmočja, evropskega instrumenta za finančno stabilnost in evropskega mehanizma za stabilnost skupaj znašajo 243 700 milijonov EUR. Grčija je prejela finančno podporo evropskih partneric po ugodnejših pogojih, leta 2012 in v okviru evropskega mehanizma za stabilnost leta 2017 pa so bili sprejeti tudi posebni ukrepi za večjo vzdržnost dolga. Euroskupina se je 22. junija 2018 politično dogovorila, da bo izvedla dodatne ukrepe, s katerimi bo zagotovila vzdržnost dolga. Ukrepi vključujejo razširitev tehtanih povprečnih zapadlosti za dodatnih 10 let, odlog obresti in amortizacije za dodatnih 10 let ter izvedbo drugih ukrepov za odpravo dolga. O dveh dodatnih ukrepih (odpravi pribitka na obrestno mero v zvezi s tranšo evropskega instrumenta za finančno stabilnost, namenjeno za odkup dolga, od leta 2018 ter ponovni vzpostavitvi prenosa zneskov, enakovrednih dohodku nacionalnih centralnih bank euroobmočja od grških državnih obveznic v okviru dogovora o neto finančnih sredstvih in programa za trge vrednostnih papirjev) se lahko sklene dogovor v Euroskupini dvakrat letno, in sicer na podlagi pozitivnih poročil v okviru okrepljenega nadzora nad tem, kako Grčija izpolnjuje svoje poprogramske politične zaveze.
                  
               
                     (5)
                  
                  
                     Saldo sektorja država je od leta 2016 pozitiven. Grčija naj bi leta 2018 in v srednjeročnem obdobju dosegla ciljni primarni presežek v višini 3,5 % bruto domačega proizvoda. Zunanje neto posojanje je leta 2015 postalo pozitivno, pozneje pa je bilo le nekaj manjših primanjkljajev. Gospodarstvo je še naprej okrevalo, pri čemer je bila rast leta 2018 ocenjena na 2,0 %, brezposelnost pa upada. Grčija je začela obsežen program strukturnih reform za izboljšanje poslovnega okolja in konkurenčnosti v okviru programov finančne pomoči ter od avgusta 2018 še naprej sprejema ukrepe na tem področju.
                  
               
                     (6)
                  
                  
                     Kljub navedenim reformam pa se Grčija še vedno sooča z velikimi neravnotežji in ranljivostjo v zvezi s preostalimi slabimi posojili. Kot je navedeno tudi v poročilu Evropske komisije o mehanizmu opozarjanja za leto 2019, pripravljenem v skladu s členoma 3 in 4 Uredbe (EU) št. 1176/2011 Evropskega parlamenta in Sveta (3), ima Grčija določene težave. Ob koncu tretjega četrtletja leta 2018 naj bi javni dolg znašal 182,8 % bruto domačega proizvoda, kar je najvišje v Uniji. Neto stanje mednarodnih naložb v višini – 140,5 % bruto domačega proizvoda leta 2017 prav tako ostaja močno povišano. Čeprav je tekoči račun skoraj uravnotežen, še vedno ne more podpreti dovolj hitrega znižanja visokega neto stanja mednarodnih naložb na preudarne ravni. Stopnja brezposelnosti se je v primerjavi z najvišjo vrednostjo 27,9 %, ki jo je dosegla leta 2013, sicer še naprej zniževala, vendar je oktobra 2018 še vedno znašala 18,6 %. Stopnji dolgotrajne brezposelnosti (13,5 % v tretjem četrtletju leta 2018) in brezposelnosti mladih (39,1 % novembra 2018) prav tako ostajata zelo visoki. Poslovno okolje in pravosodni sistem je treba še vedno precej dodatno izboljšati, saj Grčija na več področjih strukturnih komponent vodilnih primerljivih kazalnikov (npr. čas, ki je potreben za sprejetje sodne odločbe, izvrševanje pogodb, vpis nepremičnin, odprava insolventnosti ipd.) še naprej močno zaostaja za državami, ki dosegajo najboljše rezultate.
                  
               
                     (7)
                  
                  
                     Medtem ko je bančni sektor še vedno dovolj kapitaliziran, se še naprej sooča z izzivi, povezanimi z velikim deležem nedonosnih izpostavljenosti in nizkimi stopnjami donosnosti, povezava z državo pa ostaja močna. Delež nedonosnih izpostavljenosti je bil konec septembra 2018 še vedno visok in je znašal 84,7 milijarde EUR oziroma 46,7 % skupnega zneska bilančnih izpostavljenosti. Grčija je sprejela ključne reforme v okviru programa in namerava kratkoročno razviti dodatna orodja, da bi okrepila okvir za reševanje nedonosnih izpostavljenosti in s tem pospešila čiščenje bilanc stanja bank. Kljub temu bodo potrebna stalna prizadevanja, da bi dosegla trajnostne ravni deleža nedonosnih izpostavljenosti ter da bi finančnim institucijam omogočila, da lahko neprekinjeno opravljajo svojo funkcijo posredništva in upravljanja tveganj.
                  
               
                     (8)
                  
                  
                     Grčija, ki je iz posojil na finančnih trgih izključena od leta 2010, od julija 2017 ponovno pridobiva dostop do trga prek izdajanja državnih obveznic. Januarja 2019 je uspešno izdala obveznice, kar je bila njena prva izdaja od izhoda iz programa. Vendar so njeni posojilni pogoji zaradi zunanjih gospodarskih tveganj in notranjih izzivov glede srednjeročnega nadaljevanja izvajanja reform še vedno nestanovitni.
                  
               
                     (9)
                  
                  
                     Komisija je prvo oceno v okviru okrepljenega nadzora za Grčijo objavila 21. novembra 2018. V oceni, ki jo je izvedla Komisija in ki se odraža v njenem sporočilu, je bil opisan napredek pri splošnih in posebnih reformnih zavezah Grčije v okviru Euroskupine, pri čemer je bilo ugotovljeno, da je izvajanje reform napredovalo, vendar so potrebna nadaljnja prizadevanja za izpolnitev reformnih zavez Grčije (4).
                  
               
                     (10)
                  
                  
                     Glede na navedeno je Komisija sklenila, da še vedno obstajajo okoliščine, ki upravičujejo uvedbo okrepljenega nadzora v skladu s členom 2 Uredbe (EU) št. 472/2013. Grčija se zlasti še vedno sooča s tveganji, povezanimi s finančno stabilnostjo, ki bi, če bi se uresničila, lahko imela negativne zunanje učinke za druge države članice euroobmočja. Ti bi lahko nastali posredno, in sicer z vplivanjem na zaupanje vlagateljev ter posledičnim refinanciranjem stroškov za banke in države v drugih državah članicah euroobmočja.
                  
               
                     (11)
                  
                  
                     Zato mora Grčija srednjeročno še naprej sprejemati ukrepe za obravnavanje virov ali možnih virov težav ter izvajati strukturne reforme, ki bodo prispevale k trdnemu in trajnostnemu okrevanju gospodarstva ter ublažitvi posledic več dejavnikov. Navedeni dejavniki vključujejo hud in dolgotrajen upad med krizo, obseg dolga Grčije, ranljivosti v njenem finančnem sektorju, stalne razmeroma tesne povezave med finančnim sektorjem in grškimi javnimi financami, tudi prek državnega lastništva, tveganje prenosa negativnih vplivov hujših napetosti v katerem koli od navedenih sektorjev v druge države članice ter izpostavljenost držav članic euroobmočja grški državi.
                  
               
                     (12)
                  
                  
                     Za obravnavanje preostalih tveganj in spremljanje izpolnjevanja obvez, sprejetih v zvezi s tem, se zdi potrebno in primerno podaljšati okrepljeni nadzor za Grčijo v skladu s členom 2(1) Uredbe (EU) št. 472/2013.
                  
               
                     (13)
                  
                  
                     Grčija je imela z dopisom z dne 14. februarja 2019 možnost izraziti svoja stališča o oceni Komisije. V odgovoru z dne 15. februarja 2019 se je Grčija na splošno strinjala z oceno Komisije glede gospodarskih izzivov države, na kateri temelji podaljšanje okrepljenega nadzora.
                  
               
                     (14)
                  
                  
                     Grčija bo še naprej prejemala tehnično podporo v okviru programa za podporo strukturnim reformam (kot je določen v Uredbi (EU) 2017/825 Evropskega parlamenta in Sveta (5)) za oblikovanje in izvajanje reform, vključno z nadaljevanjem in zaključkom ključnih reform v skladu s političnimi zavezami, ki se spremljajo v okviru okrepljenega nadzora.
                  
               
                     (15)
                  
                  
                     Komisija namerava v okviru svojega sistema zgodnjega opozarjanja pri izvajanju okrepljenega nadzora tesno sodelovati z evropskim mehanizmom za stabilnost –
                  
               SPREJELA NASLEDNJI SKLEP:
         
            Člen 1
            Obdobje okrepljenega nadzora za Grčijo v skladu s členom 2(1) Uredbe (EU) št. 472/2013, ki je bilo uvedeno z Izvedbenim sklepom (EU) 2018/1192, se z 21. februarjem 2019 podaljša za šest mesecev.
         
         
            Člen 2
            Ta sklep je naslovljen na Helensko republiko.
         
         
            V Bruslju, 20. februarja 2019
            
               
                  Za Komisijo
               
               Pierre MOSCOVICI
               
                  Član Komisije
               
            
         
         
            (1)  UL L 140, 27.5.2013, str. 1.
         
            (2)  Izvedbeni sklep Komisije (EU) 2018/1192 z dne 11. julija 2018 o uvedbi okrepljenega nadzora za Grčijo (UL L 211, 22.8.2018, str. 1).
         
            (3)  Uredba (EU) št. 1176/2011 Evropskega parlamenta in Sveta z dne 16. novembra 2011 o preprečevanju in odpravljanju makroekonomskih neravnotežij (UL L 306, 23.11.2011, str. 25).
         
            (4)  Evropska komisija: Poročilo o okrepljenem nadzoru za Grčijo, november 2018, Institutional Paper 90, november 2018.
         
            (5)  Uredba (EU) 2017/825 Evropskega parlamenta in Sveta z dne 17. maja 2017 o vzpostavitvi programa za podporo strukturnim reformam za obdobje 2017–2020 ter o spremembi uredb (EU) št. 1303/2013 in (EU) št. 1305/2013 (UL L 129, 19.5.2017, str. 1).